text: আপডেট টাইম : জানুয়ারি, ২, ২০২১, ৭:০৬ অপরাহ্ণ
  প্রথমবার্তা প্রতিবেদক: শীতের রাতে শুনশান ভারতের কলকাতা শহরের পার্ক স্ট্রিট। নতুন বছর পালন করতে মধ্য রাতে রাস্তায় নেমে পড়লেন সেই সৃজিত মুখোপাধ্যায় ও রাফিয়াত রশিদ মিথিলা। সঙ্গে ছিল ছোট্ট আয়রাও। তারকাসুলভ উদযাপনের পরিবর্তে বেছে নিলেন সাদামাটা আনন্দকে। তাই কোনো পাঁচ তাঁরা রেস্তরাঁয় নৈশভোজ নয়, রাস্তার ধারের দোকানের 'এগরোলেই' হলো ভোজন।
  ইনস্টাগ্রামে নিজেদের ছোট্ট আউটিংয়ের ছবিও পোস্ট করলেন অভিনেত্রী মিথিলা। সেখানে কলকাতার উৎসবের আমেজ থেকে পছন্দের রোল তৈরির মুহূর্ত, বাদ থাকেনি কিছুই। নতুন বছরটা ভালোবাসার মানুষদের উষ্ণতায় কাটিয়ে দিতে চান মিথিলা। তাই শুরুটাও করলেন তাঁদের সঙ্গে থেকেই।
  মিথিলা আরো একটি কোলাজ পোস্ট করেছেন ইনস্টাগ্রামে। সেখানে একটি ছবিতে দেখা যাচ্ছে, খোলা চুলে, চোখে চশমা আর ধূসর রঙা হুডি পরে সৃজিতের সঙ্গে 'পাউট' করে ছবি তুলছেন তিনি। অন্যটিতে দেখা যাচ্ছে, ছোট্ট আয়রা সৃজিতের পেটে বসে ধ্যানে মগ্ন। ক্যাপশনে মিথিলা লিখেছেন, 'হ্যাপি ১-১-২০২১ ফ্রম রশিদ-মুখার্জি-খান ক্রেজি ট্রায়ো' অর্থাৎ পুরো পরিবারের পক্ষ থেকে ভক্তদের নতুন বছরের শুভেচ্ছা জানিয়েছেন মিথিলা।